Διονύσης Σαββόπουλος

Ο **Διονύσης Σαββόπουλος** (Θεσσαλονίκη, 2 Δεκεμβρίου 1944 – Αθήνα, 21 Οκτωβρίου 2025) ήταν Έλληνας τραγουδοποιός, συνθέτης και στιχουργός. Θεωρείται ο εμπνευστής και πρωτεργάτης της σχολής των Ελλήνων τραγουδοποιών που γράφουν μουσική, στίχους και τραγουδούν οι ίδιοι τις δημιουργίες τους.

Αποτελεί μία από τις πιο σύνθετες και πολυεπίπεδες προσωπικότητες της σύγχρονης ελληνικής μουσικής. Τα περισσότερα τραγούδια του ήταν γραμμένα από τον ίδιο, σε στίχους και μουσική. Το συνολικό του έργο διαμορφώνει ένα υβριδικό συνθετικό ιδίωμα, στο οποίο συνυπάρχουν οργανικά στοιχεία της λόγιας μουσικής της Δύσης, της ελληνικής παραδοσιακής και βυζαντινής τροπικότητας, του ρεμπέτικου τραγουδιού, καθώς και της αγγλοσαξονικής folk και rock αισθητικής της δεκαετίας του 1960. Η πρώιμη δημιουργική περίοδός του (βλ. μέσα δεκαετίας 1960) εντάσσεται μορφολογικά στο πλαίσιο της folk-rock τραγουδοποιίας, με σαφείς επιρροές από τον Μπομπ Ντίλαν, τόσο στη δομή των τραγουδιών (βλ. επαναλαμβανόμενα μοτίβα) όσο και στη χρήση αφηγηματικού, πολιτικού ή/και αλληγορικού λόγου.

## Σταδιοδρομία
Το 1963 μετακόμισε στην Αθήνα και εγκατέλειψε τη Νομική Σχολή Θεσσαλονίκης, προκειμένου να ασχοληθεί με το τραγούδι. Γνώρισε μεγάλη επιτυχία από τις πρώτες ημέρες του ως μουσικός και έγινε γρήγορα δημοφιλής στο πανελλήνιο. Είχε συνδυάσει τη μουσική Αμερικανών μουσικών, όπως του Μπομπ Ντίλαν και του Φρανκ Ζάπα με τη μακεδονική λαϊκή μουσική και πολιτικά διεισδυτικούς στίχους. δεξιά|300px|μικρογραφία|Από ζωντανή εμφάνιση του Σαββόπουλου στο Άλσος της Αθήνας
Άρχισε τη σταδιοδρομία του το 1964 και ήταν πολιτικά ενεργός σε όλη τη σταδιοδρομία του στη μουσική, με εμφανίσεις σε νυχτερινά κέντρα, μαζί με τη Μαρία Φαραντούρη και τον Μάνο Λοΐζο. Κατά τη διάρκεια της Χούντας φυλακίστηκε δύο φορές για τις πολιτικές του πεποιθήσεις, τον Αύγουστο και τον Σεπτέμβριο του 1967.

Έγραψε τραγούδια με πολιτικό, ρομαντικό, αλλά και σκωπτικό περιεχόμενο. Το 1986-1987 παρουσίασε τηλεοπτική εκπομπή με τίτλο «Ζήτω το ελληνικό τραγούδι».

## Τιμητικές διακρίσεις
Το Τμήμα Φιλολογίας του ΑΠΘ τον ανακήρυξε επίτιμο διδάκτορα στις 24 Νοεμβρίου 2017.

## Προσωπική ζωή
Γεννήθηκε στη Θεσσαλονίκη στις 2 Δεκεμβρίου 1944. Οι πρόγονοί του ήταν από την Κωνσταντινούπολη και τη Φιλιππούπολη.

Ήταν παντρεμένος από το 1967 με την Ασπασία Αραπίδου (γνωστή με το χαϊδευτικό Άσπα, από τα τραγούδια και τις παραστάσεις του) και είχαν αποκτήσει δύο γιους: τον Κορνήλιο (γενν. 1968) και τον Ρωμανό (γενν. 1972), και δύο εγγονούς, τον Διονύση και τον Ανδρέα.

Τον Δεκέμβριο του 2009 το σπίτι του στο Πήλιο καταστράφηκε από φωτιά, στην οποία χάθηκαν τα χειρόγραφά του, ημερολόγια και σημειώσεις, καθώς και δίσκοι και πίνακες.

Πέθανε στις 21 Οκτωβρίου 2025, σε ηλικία 80 ετών, στο Νοσοκομείο Υγεία, έπειτα από πολυήμερη νοσηλεία λόγω επιπλοκών του καρκίνου από τον οποίο υπέφερε από το 2021. Η σορός του τέθηκε σε λαϊκό προσκύνημα για λίγες ώρες πριν τη κηδεία του στις 25 Οκτωβρίου στο παρεκκλήσι του Μητροπολιτικού Ναού Αθηνών. Τάφηκε στο Πρώτο Νεκροταφείο Αθηνών.

## Εργογραφία
### Προσωπική δισκογραφία

### Συμμετοχές
* *Ροκ ιστορίες* (ΕΜΙ)
* *Τα παράλογα* (Notos, 1976)
** Το άλογο του Ομέρ Βρυώνη [τραγούδι]
* *Η εκδίκηση της γυφτιάς* (Lyra, 1978)
** Βρέχει στην Εθνική Οδό [τραγούδι]
** «Μετανάστης στην αγκαλιά σου» [τραγούδι]
* *Τα μπαράκια* (Lyra, 1981)
* *Πάρτυ στη Βουλιαγμένη* (live) (Lyra, 1983)
* *Ζωντανή περιπέτεια* (Lyra, 1986)
* *Ζήτω το ελληνικό τραγούδι* (ΜΙΝΟS, 1987)
* *Μαρία Φαραντούρη - 17 τραγούδια* (ΜΙΝΟS, 1990)
** «Caruso» [τραγούδι]
* *Σκηνές Rock* (Lyra, 1994)
* *Άσωτος υιός* (Mercury, 1996)
* *Ένα τραγούδι για τον [[Πειραιάς|Πειραιά]]* (Lyra, 1997)
* *Ανεμοδείκτης* (Mercury, 1999)
** «Αδιέξοδο» [τραγούδι, μαζί με Αλκίνοο Ιωαννίδη και Ελευθερία Αρβανιτάκη]
* *Έτσι δραπετεύω απ' τις παρέες* (ΕΜΙ, 1999)
** «Και τι ζητάω» [τραγούδι]
* *Εκτός τόπου και χρόνου, ζωντανή ηχογράφηση* (Mercury, 2000)
* *Ο Σαμάνος* (Lyra, 2008)
* *Όμορφη Μέρα* (Onirama, 2009)
* «Ο κόκορας ξυπνάει», παιδικό τραγούδι του Γιώργου Χατζηπιερή

### Βιβλία
* Διονύσης Σαββόπουλος: *Η Σούμα 1963-2003*, Ιανός, 2003
* Δημήτρης Καράμπελας: *Διονύσης Σαββόπουλος*, Μεταίχμιο, 2003 (2η Έκδοση - αναθεωρημένη, 2024)
* Διονύσης Σαββόπουλος: *Γιατί τα χρόνια τρέχουν χύμα*, Εκδόσεις Πατάκη, 2025

## Παραπομπές


## Βιβλιογραφία
* Κώστας Μπλιάτκας, *Διονύσης Σαββόπουλος - Υπόγεια διαδρομή*, Ιανός, 1999
* Αφιέρωμα: «Διονύσης Σαββόπουλος», *[[Νέα Εστία]]*, τεύχος 1880, Μάρτιος 2019

## Εξωτερικοί σύνδεσμοι
* 
* Επίσημη ιστοσελίδα του Διονύση Σαββόπουλου
* Συνέντευξη στην Κατερίνα Παπαγεωργίου (περιοδικό «ΚΛΙΚ»)
* Βιογραφικό | Videos | Φωτογραφίες | Νέα  από music.net.cy
* [ERTFLIX - Χαίρω Πολύ Σαββοπουλος ([ΕΙΡΤ], 1975)]
* 
* 
* https://web.archive.org/web/20041018071810/http://www.musiccorner.gr/biografies/savopoulos.html

Κατηγορία:Αντιδικτατορικός αγώνας
Κατηγορία:Έλληνες τραγουδοποιοί
Κατηγορία:Έλληνες τραγουδιστές
Κατηγορία:Έλληνες στιχουργοί
Κατηγορία:Έλληνες συνθέτες
Κατηγορία:Μακεδόνες
Κατηγορία:Ενταφιασμοί στο Πρώτο Νεκροταφείο Αθηνών